**MELTEMI**

**Marine Litter Transnational Legislation Enhancement and Improvement**

Διαγωνισμός Δημιουργικής Ανακύκλωσης

**\*\*\*** **Όροι και Προϋποθέσεις \*\*\***

Οι απόψεις που εκφράζονται στην παρούσα έκδοση ανήκουν στους συγγραφείς και η Ευρωπαϊκή Ένωση δεν ευθύνεται για οποιαδήποτε χρήση των πληροφοριών που περιέχονται σε αυτήν.

**Εισαγωγή**

Το θέμα των σκουπιδιών της θάλασσας αποτελεί παγκόσμιο πρόβλημα που έχει απασχολήσει όλο και περισσότερο την επικαιρότητα αφού όλο και πιο γνωστή γίνεται η σύνδεση των μικροπλαστικών με την δημόσια υγεία. Είναι ένα πρόβλημα που δεν γνωρίζει σύνορα, γι’ αυτό οι διακρατικές συνεργασίες αποτελούν αιχμή του δόρατος.

Το ευρωπαϊκό πρόγραμμα MELTEMI βασίζεται στην δημιουργία διακρατικών δικτύων μεταξύ Ελλάδας, Βουλγαρίας, Αλβανίας και Κύπρου, θα διαρκέσει 24 μήνες και συν-χρηματοδοτείται από την Ευρωπαϊκή Ένωση και εθνικούς πόρους μέσω του Προγράμματος Interreg BalkanMed. Σκοπός είναι η βελτίωση της ικανότητας των εμπλεκόμενων τοπικών αρχών και παράκτιων κοινωνιών, να αντιμετωπίσουν το πρόβλημα των σκουπιδιών της θάλασσας. Οι δράσεις του προγράμματος περιλαμβάνουν μεταξύ άλλων, την ανάπτυξη/υλοποίηση καινοτόμων εκπαιδευτικών δράσεων, και πρωτότυπων μορφών διάδρασης όπως η δράση «Γαλάζια Σχολεία», που περιλαμβάνει συλλογή, διαχωρισμό στις πηγές και αξιολόγηση των σκουπιδιών της θάλασσας με την εφαρμογή Marine Litter Watch (MLW) συνδυάζοντας έτσι τις δράσεις ενημέρωσης με τη σύγχρονη τεχνολογία για την αντιμετώπιση του προβλήματος των θαλάσσιων απορριμμάτων. Επίσης και παρεμβάσεις για βελτίωση και εκσυγχρονισμό του υπάρχοντος θεσμικού πλαισίου και την ενίσχυση της διακρατικής θεσμικής συνεργασίας για τα σκουπίδια της θάλασσας, καθώς και τη δημιουργία εθνικών και διακρατικών σχεδίων δράσης που θα προκύψουν με την συμμετοχή των κοινωνικών εταίρων μέσα από δομημένες, σύγχρονες διαδικασίες λήψης αποφάσεων. Όλες οι δράσεις στην Κύπρο γίνονται με την επιστημονική καθοδήγηση της ΑΚΤΗΣ και του Τμήματος Αλιείας και Θαλασσίων Ερευνών (ΤΑΘΕ).

Στο έργο συμμετέχουν μαθητές μέσω της εμπλοκής τους στη δράση MELTEMI@school που περιλαμβάνει παρουσιάσεις με θέμα τα σκουπίδια της θάλασσας, επισκέψεις πεδίου για συλλογή, διαχωρισμό και καταχώρηση δεδομένων, σε διεθνές πρωτόκολλο. Η ένταξη των μαθητών/νέων ως ομάδα στόχος στο έργο βασίζεται στη σημαντικότητα τους ως κοινωνικοί εταίροι για την καλλιέργεια περιβαλλοντικής συνείδησης αλλά και την εφαρμογή αειφόρων πρακτικών από μικρή ηλικία. Συγκεκριμένα, στο πρόγραμμα συμμετέχουν 4 σχολεία από τη Κύπρο, το Λύκειο Αποστόλων Πέτρου και Παύλου (Λεμεσός), το Grammar school of Nicosia (Λευκωσία) και τα Γυμνάσια Παναγίας Θεοσκέπαστης και Αποστόλου Παύλου (Πάφος), με 100 περίπου μαθητές το κάθε σχολείο. Οι μαθητές μέσω της συμμετοχής τους σε επισκέψεις πεδίου, ήρθαν σε επαφή με το πρόβλημα των σκουπιδιών της θάλασσας, ευαισθητοποιήθηκαν και τώρα καλούνται μέσω τριών διαγωνισμών (Δημιουργικής Ανακύκλωσης, Βίντεο, Δημιουργικής Γραφής) να μεταφέρουν τις εντυπώσεις, αντιλήψεις, ακόμα και εισηγήσεις τους στο ευρύ κοινό αλλά και σε συγκεκριμένους κοινωνικούς εταίρους και φορείς λήψης αποφάσεων που θα συμμετέχουν σε τελετή βράβευσης, με εκτεταμένη κάλυψη από ΜΜΕ, που θα διοργανωθεί από την ΑΚΤΗ. Η ακριβής ημερομηνία θα ανακοινωθεί μετά το τέλος του διαγωνισμού και θα πραγματοποιηθεί εντός της σχολικής χρονιάς 2018-2019.

Για το σκοπό αυτό, το MELTEMI και το Κέντρο Μελετών και Έρευνας «ΑΚΤΗ» με την υποστήριξη του Τμήματος Αλιείας και Θαλασσίων Ερευνών (ΤΑΘΕ), προκηρύσσουν **διαγωνισμό δημιουργικής ανακύκλωσης.**

Ο διαγωνισμός δημιουργικής ανακύκλωσης του προγράμματος MELTEMI απευθύνεται σε μαθητές ηλικίας μεταξύ 14-18 ετών με στόχο να εκφράσουν τον προβληματισμό, τις ιδέες και τις διάφορες οπτικές τους αναφορικά με το θέμα των σκουπιδιών της θάλασσας. Οι μαθητές καλούνται να δημιουργήσουν ενδιαφέροντα και ελκυστικά έργα δημιουργικής ανακύκλωσης χρησιμοποιώντας συνηθισμένα, καθημερινά σκουπίδια και ανακυκλώσιμα υλικά, και ιδιαίτερα αντικείμενα που αποτελούν κατά βάση σκουπίδια της θάλασσας. Τα καλύτερα κομμάτια δημιουργικής ανακύκλωσης θα συμπεριληφθούν και θα εκτεθούν στην τελική εκδήλωση του έργου.

Με το παρόν έντυπο καθορίζονται οι όροι και οι κανονισμοί του διαγωνισμού δημιουργικής ανακύκλωσης. **Με τη συμμετοχή τους, οι διαγωνιζόμενοι και οι νόμιμοι κηδεμόνες τους (για όσους συμμετέχοντες δεν έχουν ακόμη συμπληρώσει το δέκατο όγδοο έτος της ηλικίας τους) δηλώνουν ότι έχουν διαβάσει και συμφωνήσει με τους Όρους Αναφοράς, τις Τεχνικές Προδιαγραφές, τις Πληροφορίες για τα Πνευματικά Δικαιώματα και τα Κριτήρια Επιλογής που αναγράφονται σε αυτό το έντυπο, και ότι οι αιτήσεις τους πληρούν όλα τα κριτήρια.** Αιτήσεις που κρίνονται από την Επιτροπή Αξιολόγησης και το MELTEMI ότι δεν πληρούν τα κριτήρια, θα αποκλείονται.

**Όροι Αναφοράς**

* Η έναρξη του διαγωνισμού ορίζεται στις 15 Ιανουαρίου 2019 και η λήξη στις 15 Απριλίου 2019, ώρα 23:59 μ.μ. Εκπρόθεσμες αιτήσεις δε θα γίνονται αποδεκτές.
* Η συμμετοχή στο διαγωνισμό είναι ανοικτή σε παιδιά και νέους ηλικίας μεταξύ 14 και 18 ετών, που φοιτούν στα 4 σχολεία (Λύκειο Αποστόλων Πέτρου και Παύλου, Grammar school of Nicosia, Γυμνάσιο Παναγίας Θεοσκέπαστης, Γυμνάσιο Αποστόλου Παύλου) του δικτύου MELTEMI@school της Κύπρου και έλαβαν μέρος σε επίσκεψη πεδίου που διοργανώθηκε από τον οργανισμό ΑΚΤΗ, ανεξαρτήτως εθνικότητας.
* Τυχών συγγενείς πρώτου βαθμού των εργαζομένων του Κέντρου Μελετών και Έρευνας, ΑΚΤΗ, και του Τμήματος Αλιείας και Θαλασσίων Ερευνών, ΤΑΘΕ, αποκλείονται από κάθε είδους βραβείο, αλλά μπορούν να υποβάλουν έργα για συμπερίληψή τους στην έκθεση.
* Κάθε συμμετοχή πρέπει να είναι πνευματικό προϊόν του ίδιου του διαγωνιζόμενου και δεν μπορεί να τύχει διορθωτικών και βελτιωτικών αλλαγών από τρίτο άτομο. Αυτό δεν αποκλείει τη βοήθεια από άλλο άτομο, εφόσον δεν υπερβαίνει τα όρια, γεγονός που αν γίνει αντιληπτό, θα οδηγήσει άμεσα σε αποκλεισμό.
* Κάθε συμμετοχή δεν πρέπει να παραβιάζει τα δικαιώματα τρίτου προσώπου και δεν πρέπει να περιλαμβάνει οτιδήποτε παράνομο, άσεμνο ή δυσφημιστικό. Το MELTEMI διατηρεί το δικαίωμα να αποκλείσει συμμετοχές που περιέχουν προσβλητικό υλικό, βωμολοχίες, συκοφαντίες ή διακρίσεις με βάση τον σεξουαλικό προσανατολισμό, τη θρησκεία, τη φυλή ή οποιοδήποτε άλλο θέμα που είναι αντίθετο με τις αξίες του MELTEMI, όπως αυτές καθορίζονται από το MELTEMI.
* Με τη συμμετοχή τους, οι διαγωνιζόμενοι και οι νόμιμοι κηδεμόνες τους κατανοούν ότι είναι αποκλειστικά υπεύθυνοι για τις πράξεις τους. Οι συμμετέχοντες συμφωνούν ότι το MELTEMI, το ΤΑΘΕ, η ΑΚΤΗ, η Ευρωπαϊκή Ένωση και τα μέλη της, τα στελέχη, οι εργαζόμενοι και οι εκπρόσωποι τους, δε φέρουν καμία ευθύνη για τυχόν απώλειες, ζημιές ή κάθε είδους τραυματισμούς, που προκύπτουν από τη συμμετοχή τους στο διαγωνισμό ή από την αποδοχή, παραλαβή, κατοχή και χρήση του βραβείου από το συμμετέχοντα.
* Οι υποβληθείσες αιτήσεις και αυτές που θα επιλεχθούν να συμπεριληφθούν στην τελική συλλογή και/ή στην έκθεση δεν αντανακλούν απαραίτητα τις απόψεις της Ευρωπαϊκής Επιτροπής, του έργου MELTEMI, των εταίρων ή άλλου συνεργάτη του MELTEMI.
* Οι συμμετοχές που είναι ατελείς ή με οποιοδήποτε τρόπο μη συμμορφούμενες, θα αποκλείονται.
* Το MELTEMI διατηρεί το δικαίωμα να αποκλείσει συμμετοχές που δεν πληρούν τα κριτήρια.
* Το MELTEMI και οι συνεργάτες του διατηρούν το δικαίωμα, κατά τη δική τους διακριτική ευχέρεια, και σύμφωνα με τις πρόνοιες του Ευρωπαϊκού Κανονισμού για την προστασία Δεδομένων να χρησιμοποιούν ονόματα και πληροφορίες σχετικά με τους συμμετέχοντες, χωρίς να λάβουν περαιτέρω συγκατάθεση από τον ίδιο ή να παρέχουν οποιαδήποτε πληρωμή στο συμμετέχοντα για τυχόν εμπορική ή μη εμπορική προσπάθεια, δημοσιότητα, διαφήμιση, εμπόριο ή προώθηση στο διηνεκές.
* Με τη συμμετοχή τους, οι διαγωνιζόμενοι συμφωνούν ότι επιτρέπουν την ελεύθερη χρήση των ονομάτων και του σχολείου τους για σκοπούς δημοσιότητας και ενημέρωσης (καμία άλλη πληροφορία δε θα μοιραστεί για ανήλικους συμμετέχοντες). Οι πληροφορίες σχετικά με τους συμμετέχοντες θα διατηρηθούν στο αρχείο του οργανισμού ΑΚΤΗ σύμφωνα με τις πρόνοιες του Ευρωπαϊκού Κανονισμού για την προστασία Δεδομένων.
* Η απόφαση της Επιτροπής Αξιολόγησης είναι οριστική και δεν υπόκειται σε έφεση. Δε θα γίνεται δεκτή οποιαδήποτε αλληλογραφία.
* Τα βραβεία δεν είναι μεταβιβάσιμα και κανένα μέρος τους δεν μπορεί να υποκατασταθεί από άλλα οφέλη, είδη ή προσθήκες. Τα βραβεία δεν μπορούν να αντικατασταθούν με μετρητά.
* Το MELTEMI διατηρεί το δικαίωμα ανά πάσα στιγμή να ακυρώσει, να τροποποιήσει ή να αντικαταστήσει το διαγωνισμό (συμπεριλαμβανομένου και της αλλαγής του βραβείου), αν, κατά τη δική του διακριτική ευχέρεια, ο διαγωνισμός δεν είναι εφικτό να διεξαχθεί όπως έχει καθοριστεί. Το MELTEMI διατηρεί, κατά τη δική του διακριτική ευχέρεια, το δικαίωμα να αντικαταστήσει ένα βραβείο με ίσης αξίας, σε περίπτωση που οι περιστάσεις είναι πέραν του ελέγχου του και το καθιστούν αναπόφευκτο.

**Τεχνικές Προδιαγραφές**

* Μόνο μία (1) συμμετοχή ανά διαγωνιζόμενο μπορεί να υποβληθεί. Σε περίπτωση που το MELTEMI κρίνει ότι μια/ένας διαγωνιζόμενη/ος υπέβαλε πολλαπλές συμμετοχές ή ενήργησε κακόπιστα, η/ο συμμετέχων θα αποκλειστεί από το διαγωνισμό Δημιουργικής Ανακύκλωσης και, κατά συνέπεια, θα κριθεί ακατάλληλη/ος να κερδίσει κάποιο βραβείο.
* Επιτρέπονται συμμετοχές από ομάδες μέχρι 3 μαθητών. Οι μαθητές μπορούν να συμμετέχουν ως είτε ως μέλη ομάδας είτε ατομικά.
* Οι μαθητές δεν μπορούν να λάβουν μέρος σε περισσότερες από μία αιτήσεις/έργα του διαγωνισμού Δημιουργικής Ανακύκλωσης.
* Ο αριθμός των βραβείων που θα απονέμεται στο νικητήριο έργο δημιουργικής ανακύκλωσης, θα είναι ανάλογος του αριθμού των ατόμων που λαμβάνουν μέρος στην ομάδα.
* Το έργο δημιουργικής ανακύκλωσης που υποβάλλεται πρέπει να είναι αυθεντικό, πρωτότυπο του συμμετέχοντα.
* Οι συμμετοχές πρέπει να είναι κατασκευασμένες σχεδόν εξολοκλήρου από ανακυκλώσιμα/ επαναχρησιμοποιημένα υλικά. Κάθε καινούριο υλικό πρέπει να χρησιμοποιηθεί στο ελάχιστο.
* Τα έργα πρέπει να μπορούν να μετακινηθούν.
* Βρώμικα υλικά που ενδεχομένως χρησιμοποιηθούν, πρέπει να καθαρίζονται. Οι συμμετοχές δεν πρέπει να φέρουν οσμές ή να περιέχουν οργανικά απόβλητα, δεν πρέπει να είναι σάπιες ή σε άλλη ανθυγιεινή κατάσταση.
* Οι διαγωνιζόμενοι πρέπει να στείλουν μέχρι 5 φωτογραφίες του έργου δημιουργικής ανακύκλωσης (πρόσοψη, δεξιά όψη, αριστερή όψη κτλ) στο MELTEMI για αξιολόγηση.
* Οι διαγωνιζόμενοι πρέπει να κρατήσουν τα έργα μέχρι το τέλος ολόκληρης της διαδικασίας διαγωνισμού και να είναι σε θέση να τα διαθέσουν, σε περίπτωση που τους ζητηθεί, στο εκθεσιακό κέντρο που έχει δημιουργηθεί για το πρόγραμμα MELTEMI.
* Για να είναι ολοκληρωμένη η συμμετοχή, οι διαγωνιζόμενοι πρέπει να υποβάλουν επίσης την Αίτηση Υποβολής Διαγωνισμού Δημιουργικής Ανακύκλωσης, δεόντως υπογεγραμμένη από τους ιδίους (για άτομα άνω των 18 ετών) ή από νόμιμους κηδεμόνες.
* Τα έργα που διαγωνίζονται δεν πρέπει να περιλαμβάνουν το όνομα του δημιουργού, στοιχεία επικοινωνίας ή άλλες πληροφορίες αναγνώρισης. Αυτές οι πληροφορίες θα περιλαμβάνονται μόνο στην Αίτηση Υποβολής.
* Οι φωτογραφίες και η Αίτηση Υποβολής πρέπει να υποβληθούν μέσω ηλεκτρονικού ταχυδρομείου στο project@akti.org.cy, μέχρι τα μεσάνυχτα (23:59 μ.μ), τοπική ώρα, στις 15 Απριλίου 2019. Για εναλλακτικό τρόπο αποστολής, παρακαλείστε όπως επικοινωνήσετε με την ΑΚΤΗ.

**Πνευματική Ιδιοκτησία**

* Οι συμμετέχοντες διατηρούν την κυριότητα των έργων που υποβλήθηκαν στο διαγωνισμό. Ωστόσο, με την υποβολή συμμετοχής στο διαγωνισμό, οι μαθητές (και οι νόμιμοι κηδεμόνες) παραχωρούν στο MELTEMI και τους συνεργάτες του, αμετάκλητα, διαρκώς και ατελώς το δικαίωμα να χρησιμοποιήσει, αναπαράγει, επεξεργαστεί, απεικονίσει, μεταδώσει, ετοιμάσει παράγωγα έργα, τροποποιήσει, δημοσιεύσει ή κάνει διαφορετικά χρήση του έργου που υποβλήθηκε σε άλλα μέσα, είτε τώρα είτε εφεξής γνωστά, σε όλο τον κόσμο και για οποιοδήποτε σκοπό.
* Το MELTEMI θα τιμήσει και θα αναφέρει τους δημιουργούς σε κάθε σημείο χρήσης των έργων, συμπεριλαμβανομένου της έκθεσης, ηλεκτρονικής απεικόνισης, χρήση στον τύπο κ.ά.

**Κριτήρια Επιλογής**

* Μετά τη λήξη της προθεσμίας υποβολής, οι φωτογραφίες των έργων δημιουργικής ανακύκλωσης θα κριθούν και αξιολογηθούν από την Επιτροπή, αποτελούμενη από αντιπροσώπους του MELTEMI και άλλους επαγγελματίες. Όλες οι συμμετοχές θα κριθούν ανώνυμα.
* Η Επιτροπή Αξιολόγησης θα κρίνει τα έργα δημιουργικής ανακύκλωσης βάσει των εξής κριτηρίων:
	+ Τήρηση του θέματος του διαγωνισμού (20%),
	+ Χρήση ανακυκλώσιμων/επαναχρησιμοποιημένων υλικών (20%),
	+ Αυθεντικότητα και πρωτοτυπία (20%),
	+ Δημιουργικότητα (20%),
	+ Γενική παρουσίαση (20%).
* Η Επιτροπή Αξιολόγησης θα επιλέξει ένα αριθμό έργων, βάσει της βαθμολογίας, για να συμπεριληφθούν σε ηλεκτρονική συλλογή που θα δημιουργηθεί από το MELTEMI. Τα έργα δημιουργικής ανακύκλωσης με την υψηλότερη βαθμολογία θα παρουσιαστούν επίσης σε έκθεση που θα διοργανώσει το πρόγραμμα (η ημερομηνία και ο χώρος θα ανακοινωθούν μετέπειτα). Οι δημιουργοί των επιλεγμένων έργων θα ειδοποιηθούν.

Τα επιλεγμένα έργα θα αναρτηθούν επίσης στην σελίδα του οργανισμού ΑΚΤΗ στο Facebook, <https://www.facebook.com/akti.cy/> καθώς και στην ιστοσελίδα του MELTEMI.

**Βραβεία**

Πλήρης κατάλογος των βραβείων είναι διαθέσιμος στο [www.akti.org.cy](http://www.akti.org.cy)

**Πληροφορίες Επικοινωνίας**

Για περισσότερες πληροφορίες σχετικά με το διαγωνισμό, μπορείτε να επικοινωνήσετε με:

|  |
| --- |
| ΑΚΤΗ Κέντρο Μελετών και Έρευνας |
| project@akti.org.cy  |
| +357 22458485 |
| Μαρκέλλα Παπανικολάου  |